ANDAKTSBOK MED

TROS-BEKJENNELSEN FOR BARN

manus

OVERSIKT

|  |  |  |
| --- | --- | --- |
| ORD | INNHOLD | BIBELTEKSTER FOR DEN VOKSNE |
| JEG | Alle er ulike, skapt av Gud  Gud har skapt verden og deg | Salme 8 |
| TROR PÅ | Å tro er også å takke for alt som Gud har skapt | Job 12, 5-7 |
| GUD FADER | Gud er en kjærlig far, om sønnen som kom hjem | Luk 15, 11-24 |
| DEN ALLMEKTIGE | Gud er sterkest i verden, om Elia på fjellet Horeb | 1.Kong 19, 8-18 |
| HIMMELENS OG JORDENS SKAPER | Skapelses fortellingen med bevegelser | 1.Mos 1 |
| JEG | Jesus er sammen med oss når vi trenger hjelp | Salme 121 og 139 |
| TROR PÅ | Bartimeus trodde | Mark 10, 46-52 |
| JESUS KRISTUS | Hva betyr navn, hva betyr Jesus Kristus. | Luk 1, 31-33 |
| GUDS ENBÅRNE SØNN VÅR HERRE | Jesus kaller Gud for sin pappa | Matt 6,9 |
| SOM BLE UNNFANGET VED DEN HELLIGE ÅND | Maria får englebesøk | Luk 1, 26-38 |
| FØDT AV JOMFRU MARIA | Om å lete etter rom i Betlehem | Luk 2, 1-20 |
| PINT UNDER PONTIUS PILATUS | Jesus gjør Jairus datter frisk. Noen er sinte på Jesus og vil at han skal dø, Pilatus lar folket bestemme | Mark 5, 35-43 og  Matt 27, 11- 26 |
| KORSFESTET | Jesus dør på korset | Luk 23, 44-49 |
| DØD OG BEGRAVET | Jesu venner gråt og var lei seg, de trodde Jesus var død for alltid | Luk 23, 50-56 |
| FOR NED TIL DØDSRIKET | Såmannen sår frø i jorda for at de skal vokse, det som ser dødt ut vokser opp og blir til korn  Vi får en ny kropp | Luk 4, 3-20  og Rom 6,3-4 |
| STO OPP FRA DE DØDE TREDJE DAG | Om sorg som blir til glede | Joh 20, 11-18 |
| FOR OPP TIL HIMMELEN | Himmelfarten og oppdraget til disiplene | Mark 16, 19-20 og Matt 28, 16-20 |
| SITTER VED GUDS DEN ALLMEKTIGE  FADERS  HØYRE HÅND | Jesus passer på oss, han er den gode gjeteren. Sauen som ble funnet. | Luk 15, 4-7 |
| SKAL DERFRA KOMME IGJEN  FOR Å DØMME LEVENDE OG DØDE | Peter sviktet Jesus, angret og ble tilgitt. Den gylne regel | Joh 21, 15-19 og  Matt 7, 12 |
| JEG | Jesus stiller stormen, Jesus ber oss om å tro at han er sammen med oss også når vi er redde | Luk 8, 22-25 |
| TROR PÅ | Thomas tvilte og trodde | Joh 20, 24-29 |
| DEN HELLIGE ÅND | Korsdragen forteller om treenigheten: Formen: Gud har skapt alt  Korset: Jesus  Vinden: den hellige Ånd | Mark 1,9-11 og Apgj 2, 1-12 |
| EN HELLIG ALLMENN KIRKE | Hvem er kirken? Jesus og barna | Mark 10, 13-16  og Mark 9,33-37 |
| DE HELLIGES SAMFUNN | Pinsedagen i Jerusalem, Den hellige ånd som tolk | Apgj 2, 1-12 |
| SYNDENES FORLATELSE | Å si unnskyld og få tilgivelse. Fortellingen om Sakkeus | Luk 19, 1-10 |
| LEGEMETS OPPSTANDELSE | Jesus var ikke et spøkelse, men annerledes i kroppen | Luk 24,36-43 |
| OG DET EVIGE LIV  AMEN | Om den nye himmel og jord hvor alt er godt | Joh Åp 21, 1-5 |
|  |  |  |

JEG

Se på deg selv i speilet. Hvem ligner du på synes du? Familie og tvillinger ligner ofte på hverandre. Kanskje ligner du på en venn også? Alle ligner litt eller mye på noen, men ingen er helt like. Det finnes bare èn av akkurat deg i hele verden, tenk på det. Er ikke det helt fantastisk!

Se på deg selv i speilet: hvilken farge har du på øynene dine? Er håret ditt krøllete, langt eller kort? Har du briller på nesen? Hvordan ser du ut når du spiser noe surt eller rekker tunge.

Se på deg selv deg i speilet og smil eller le litt.

Se, så fin du er! Gud synes det er kjempefint når du ler og smiler! For når du ler og smiler har du det bra! Gud liker at du har det bra.

Gud synes det er fint med krøllete hår, lange eller korte ben, fregner på nesen og brune øyne. Han liker alle som springer fort og alle som sitter stille. Gud elsker alle som liker ost, appelsiner eller kjeks. Gud liker både dem som hopper, sover og leker.

Han liker små mennesker og store mennesker, unge mennesker og gamle mennesker.

Gud har laget månen, stjernene, ville dyr og fiskene i havet. Gud har skapt hele verden og alle stjernene. Han har tilogmed laget DEG og husker på at du finnes i verden! Gud synes at du er helt fantastisk! Å tro på Gud betyr å vite at Gud vil at du skal finnes i verden.

Han gir deg: tommel opp. Så se deg i speilet og si: tommel opp for meg! Gud liker meg akkurat som jeg er! Jeg ligner perfekt på meg selv!

TROR PÅ

Du finnes i verden, men du er ikke alene. Det er så mange mennnesker i verden at ingen kan telle dem. Hver dag er blir det født mange babyer på jorda. Noen bor der du bor, noen bor i store byer, noen bor i stråhytter, og noen i telt. I verden finnes det sjøer og vann, blomster og trær, busker og gulerøtter. I verden finnes det dyr, fugler, innsekter og fisk. Gud har laget jordkloden, og han vil at vi mennesker skal passe på hverandre og alt som finnes på den. En måte å passe på er å takke Gud. Når vi takker Gud for noe så viser vi at tror på ham og vi bryr oss om alt han har laget. Slik kan vi be:

Kjære Gud, takk for fiskene

Fiskene svømmer i sjøen, elevene og i havet

Noen er store, noen svømmer dypt eller fort

Kjære Gud, lær oss å ta vare på sjøen,elvene og havet

Slik at fiskene kan leve, puste og svømme.

Takk Gud for fiskene

Kjære Gud, takk for fuglene

Fuglene synger, kvekker og galer

Noen flyr høyt oppe på himmelen og noen svømmer i vannet

Fuglene spiser innsekter og sprer frø fra plantene

Noen legger egg slik at vi kan lage pannekaker

Kjære Gud, hjelp oss å ta vare på fuglene, så de kan fly fritt under himmelen.

Takk Gud for fuglene

Kjære Gud, takk for innsektene

Takk for humlene og biene som sprer blomsterstøv

Slik at vi får frukt og bær

Innsektene er mat for fugler og dyr

Uten innsektene ville vi mennesker sulte

Kjære Gud, lær oss å forstå hvor viktige innsektene er

Takk Gud for innsektene

Kjære Gud, takk for elefantene og alle de ville dyrene

Takk for at det finnes så mange forskjellige dyr

Takk for giraffen, krokodillen, jerven og bjørnen

Takk for sebraen, selen, kamelen og løven

Alle dyr i verden er like viktige

Kjære Gud hjelp oss å ta vare på alle dyr som finnes

Takk Gud for alle dyr

Amen

GUD FADER

Hvordan ser en pappa ut? Er alle pappaer like?

Gud er pappaen til Jesus. Jesus sa PAPPA til Gud når han snakket med han! «Pappen min er glad i alle mennesker selv om vi ikke alltid er greie mot hverandre» sa Jesus. Noen ganger gjør vi ting som ikke er bra for oss eller for hverandre. For å hjelpe oss å skjønne hvem Gud er, fortalte Jesus en historie om en pappa som hadde to gutter.

Den ene gutten likte veldig godt å jobbe. Familien bodde på en gård, så han sto tidlig opp om morgenen. Gutten slo gress, matet dyrene, melket, spadde dyremøkk og vannet planter.

Den andre gutten likte ikke å stå tidlig opp og jobbe. Så han gikk til pappaen sin og sa: «Jeg vil ikke bo her mer, jeg liker ikke dyr, jeg vil ikke stå tidlig opp. Når du dør får jeg halvparten av alle pengene dine, men jeg vil ikke vente. Jeg vil ha pengene nå med en gang og reise ut i verden og bestemme alt selv!»

Pappaen gav han mange penger, og gutten reiste glad og lykkelig ut i verden. Nå kunne han kjøpte han alt han hadde lyst på. Han hadde det kjempegøy lenge og fikk mange venner. Helt til det ble tomt i lommeboka, for da ville ingen ville sammen med han mer. Det var ikke gøy lenger når han ikke betalte for alt mulig.

Plutselig hadde han ingen steder å bo og ikke penger til mat. Da skjønte gutten hvor dum han hadde vært og ble lei seg. Han skjønte at han måtte gå hjem igjen til pappaen sin og si unnskyld. Kanskje han kunne få jobbe litt på gården? Der fikk han i alle fall mat og en seng å sove i.

Så gikk gutten hele den lange veien hjem. Han var sulten, skitten og alene. Han tenkte: «nå får jeg kjeft og skjenn, for pappa er nok kjempesint på meg! Jeg har brukt alle pengene som jeg fikk av han og gjort mange dumme ting.»

Endelig var han fremme, da han så pappaen sin stå på veien ble gutten litt redd og gruet seg. Men hva tror du skjedde? Fikk han skjenn?

Nei, pappaen løp bort til han og fanget han inn i en skikkelig bamseklem! Gutten hvisket: «unnskyld pappa, jeg har vært så dum!» Og pappaen sa: «det er helt i orden! Kom så skal du få vaske deg, nye klær og mat i magen! Tenk at du kom hjem igjen til meg! Jeg har lengtet etter deg! Hver eneste dag!»

«Gud er en slik pappa», sa Jesus. Han er alltid glad i oss, også når vi gjør ting som ikke er lov, eller ikke er greit. Vi kan alltid si: «unnskyld!» Vi kan tro at Gud er alle sin pappa og venter på oss med en bamseklem!

DEN ALLMEKTIGE

Er det de som er mest bråkete og roper høyest som er sterkest? Nei, det er ikke alltid slik, noen ganger er det helt omvendt.

Elias var en mann som var klok i tankene sine. Han levde for lenge siden og jobbet for Gud. Jobben var slik at Gud sa til Elias hva han skulle si videre til folk! Men det var ikke alltid at menneskene likte det Elias sa, for ofte måtte han skjenne på dem! Folk gjorde dumme og slemme ting mot hverandre, og de glemte Gud helt! Da måtte Elias si i fra at det ikke var greit. En gang ble de så sinte på Elias at de sprang etter han og ville ta han, og da måtte Elias rømme og klatret opp på et høyt fjell.

Oppe på fjellet spurte Gud: «hvorfor er du alene her oppe på fjellet Elias ?» Elias svarte: «alle er så sinte på meg! De liker ikke at jeg sier at de glemmer deg! Jeg er redd de skal ta meg og slå meg!»

Da sa Gud: «Elias, jeg skal komme forbi deg og vise hvor sterk jeg er!» Så gikk Elias inn i en fjellhule, og da han kikket ut så han mangle skumle ting som skjedde.

Først kom det er sterk vind! Den var så sterk at den knuste stein og fjell!

Tror du at Elias så at Gud var inne i stormen? Nei, Gud var ikke inne i vinden og stormen.

Så kom det et jordskjelv! Fjellet og jorda ristet, stein og grus raste nedover fjellsidene så det brakte og dundret.

Tror du at Elias så at Gud var i jordskjelvet? Nei, Gud var ikke der heller.

Etterpå kom det ild, brann og flammer som brant og gnistret. Røyken steg tykk og mørk over fjellet.

Tror du at Elias så at Gud var i flammene og røyken? Nei, Gud hadde ikke gjemt seg der heller.

Til slutt ble det nesten helt, helt stille. Den eneste lyden som hørtes var en lav, helt forsiktig susing. Suuuuuuuus lød det.

Tror du at Elias så at Gud var der i susingen? Ja, der var Gud. Han var ikke i stormen, ikke i jordskjelvet og ikke i flammene. Gud var der det var nesten stille.

Da kunne Elias gå ut av hulen for nå var det ikke farlig mer. Elias snakket med Gud. Og Gud sa at han skulle hjelpe han.

Gud er ikke bråkete eller tøff eller roper masse. Likevel er han sterkest i verden!

Gud er sterkere en storm og orkan og jordskjelv og ild.

Det viser han med å være helt stille.

Når er du helt -helt stille som en liten mus, så kan du snakke til Gud i tankene dine. Å tro på Gud er å snakke stille med han. Da kan du si stille inne i deg:

Kjære Gud

Takk for at du alltid hører på meg. Amen

HIMMELENS OG JORDENS SKAPER

*ALLE HANDLINGER GJØRES SAMMEN MED BARNA. VIS MED FINGRENE HVILKEN DAG DET ER OG TELL PÅ FINGRENE.*

Hvor kommer dyrene, vannet, månen og eplene fra? Hvor kommer du og jeg fra? I Bibelen står det fortellinger om at Gud har skapt alt, både hele jorda og deg og meg. En av fortellingene er slik:

DAG EN!

FØRST VAR ALT HELT STILLE, SÅ SNAKKET GUD I MØRKET.

HAN SA: BLI LYS!!!

(HOLD HENDENE RUNDT MUNNEN OG SI: BLI LYS)

OG SLIK BLE DET DAG OG NATT

(SOV, VÅKNE OG STREKKE HENDENE I VÆRET OG GJESP)

DAG TO!

SÅ SA GUD: BLI DET SJØER, ELVER OG VANN, BÅDE HØYT OG LAVT

(LAG BØLGER MED HENDENE HØYT OG LAVT OG STREKK HENDENE OPP)

GUD SKAPTE LUFTA, OG KALTE DEN HIMMELEN

(STREKK ARMENE OVER HODET FRAM OG TILBAKE)

DAG TRE !

GUD SA FJELL STIG OPP OG SJØER SYNK NED!

(LØFT VENSTRE ARM OPP, SENK HØYRE ARM NED)

SÅ SA GUD NÅ VIL JEG HA PLANTER OG BLOMSTER OG TRÆR

(FORM TRE MED HENDENE, PLUKK BLOMST OG LUKT)

DAG FIRE !

GUD SA: BLI SOL SOM SKINNER PÅ HIMMELEN

(LAG EN STOR SIRKEL MED ARMENE)

KOM MÅNE OG STJERNER SOM SKINNER OM NATTEN

(LAG EN MINDRE SIRKEL, OG STJERNER MED FINGRENE)

DAG FEM!

GUD SA: KOM ALLE SJØDYR SOM SVØMMER I HAVET

(SVØMMETAK MED ARMENE)

KOM ALLE FUGLER SOM FLYR GJENNOM LUFTEN

(FLAKS MED ARMENE)

KOM ALLE INNSEKTNENE SOM SURRER OG LØPER

(MYGG, SOM STIKKER, EDDERKOPP MED FINGRENE)

DAG SEKS!

GUD SA: KOM ALLE DYR SOM GÅR, HOPPER OG KRYPER

(KRABB PÅ ALLE FIRE, HOPP SOM EN KANIN, LAG ØRER, SNABEL, FØLEHORN)

OG HELT TIL SIST SKAPTE HAN EN MANN OG EN DAME

(BUKKE OG NEIE)

DAG SJU!

KJEMPEFLOTT OG KJEMPEGODT, SA GUD OG SÅ NED PÅ JORDA

(TO TOMLER OPP)

OG ENDELIG PÅ DEN SJUENDE DAGEN HVILTE GUD

(HVIL KINNET PÅ HENDENE LUKK ØYNENE OG SOVE)

Er det ikke fint å tenke på at Gud både har skapt høye fjell, store hav, små bier og oss mennesker? Gud vil at vi skal både være glad i naturen og hverandre. Å tro på Gud betyr å være glad i alt det skapte.

JEG

*BEVEGELSENE GJØRES SAMMEN MED BARNA*

En mann står og ser opp på et fjell. Han har det ikke helt bra inne i seg. Nå ser han opp på fjellet og lurer på hvor han skal få hjelp fra. Er det noen der oppe på fjellet som kan hjelpe meg tro, tenker han. Så kommer han på det: Gud passer jo på, for Gud sover aldri. Gud passer på både dag og natt! Fjellet forsvinner ikke, det gjør ikke Gud heller. Når jeg tror på Gud er jeg trygg.

For lenge, lenge siden levde det en mann som het Patrik. Patrik bodde i Irland og trengte ofte hjelp av Gud, for han ble både tatt til fange av sjørøvere og var slave. Heldigvis ble han fri og resten av livet reiste rundt i landet sitt og fortalte om Jesus. Patrik lagde en bønn om at Jesus passer på oss. Den bønnen er slik at du kan bruke hendene på kroppen din, så blir det lettere å huske at Jesus er sammen med deg.

Jesus er med deg: hold i begge hendene

Jesus er foran deg: legg hendene på magen

Jesus er bak deg: legg hendene på ryggen

Jesus er under deg: legg hendene på føttene

Jesus er over deg: legg hendene over hodet

Jesus er på din høyre side: ta på høyre siden din

Jesus er på din venstre side: ta på venstre siden din

Jesus er i stillheten: hviske og legg en finger på munnen

Jesus er sammen med oss: hold i begge hendene

TROR PÅ

Vet du hva utestemme og innestemme er?

Hvis du bruker utestemme inne, hva sier de voksne da?

Bibelen forteller om en mann som brukte skikkelig utestemme. Han het Bartimeus.

Bartimeus bodde i byen Jeriko og han kunne ikke se, for Bartimeus var blind. Når man er blind er det helt mørkt i øynene. Da trenger man hjelp til å finne sokkene sine, til å lage mat og finne fram i byen. Bartimus hadde ingen som kunne hjelpe han, derfor satt han alene på bakken.

Mange folk gikk forbi Bartimeus. Da ropte Bartimeus med utestemmen sin: gi meg penger til mat. «HJELP MEG!» ropte han. Noen folk likte ikke at han ropte så høyt, noen gav han litt penger, og noen gikk fort forbi og lot som de ikke hørte han.

Mange av dem som gikk forbi snakket sammen og Bartimeus hørte godt hva de sa til hverandre. Han lyttet nysgjerrig og husket mye av det som ble sagt. Nå snakket de om en mann som het Jesus og var i fra en by som het Nasaret. Det var mye å fortelle om Jesus. For han både lærte bort nye ting om Gud og han gjorde syke folk friske! Bartimeus hørte hva folk sa! Da reiste Bartimeus seg, han som kan gjøre folk friske skal gå forbi meg, tenkte han.

Plutselig hørte han en guttestemme som ropte høyt- «DER ER HAN, DER KOMMER JESUS, DER KOMMER RABBIEN!»

Det var da Bartimeus brukte utestemmen sin:

«JESUS HJELP MEG!» ROPTE HAN

«HYSJ og vær stille» sa folk rundt han, «få han til å holde opp!»

Men Bartimeus ville ikke høre. Han bare ropte enda høyere! Han ropte så høyt han klarte:

«JESUS HJELP MEG!»

«Nei, nå får du slutte å brøle, du plager Jesus» sa folk. «Ti stille!»

Men Bartimeus ville ikke slutte!

Da stanset Jesus og spurte: «hvem er det som roper så høyt?» «Å, det er bare Bartimeus, tiggeren, han er blind, ikke bry deg om han» sa folk.

«Hent han hit», sa Jesus, «jeg vil hilse på han.»

Mennene tok tak i Bartimeus, de dro ham med seg og slapp han ned på bakken foran Jesus.

Jesus bøyde seg ned til Bartimeus. «Hva vil du jeg skal gjøre for deg?» Spurte han med lav stemme.

Da ropte ikke Bartimeus mer, han bare hvisket: «Herre, la meg få se.»

Jesus hjalp Bartimeus så han fikk reise seg opp, holdt ansiktet hans i hendene og sa: «BLI- SEENDE !! Din tro har frelst deg.»

Og så skjedde det: øyene til Bartimues så lys!

Bartimeus kunne se!

Nå kunne Bartimeus se alt mulig rundt seg. Han kunne se epler, folk, esler og hus. Men før alt det så han inne i seg at Jesus kom fra Gud. At Jesus kunne hjelpe han! Bartimeus trodde på Jesus, og Jesus skjønte det! Derfor sa han: «din tro har reddet deg, din tro har frelst deg.»

JESUS KRISTUS

Hva betyr navnet ditt? Alle navn betyr noe!

Hvis du heter Linda betyr navnet ditt: myk og vakker. Hvis du heter

Sander betyr navnet ditt: manns verge, en som passer på. Hvis du heter Kristine eller Kristian betyr navnet ditt: Kristen.

Da du ble født fikk du et navn. Vet du hvem som bestemte hva DU skulle hete? De voksne som gav deg navnet ditt syntes at det er veldig fint, og at du passer akkurat til å hete akkurat det.

Alle har et fornavn og et etternavn. Jesus heter: Jesus Kristus.

Hvem tror du bestemte at Jesus skulle hete akkurat det?

Det gjorde en engel! Det var en engel som kom på besøk til Maria som var mammaen til Jesus og sa: du skal få en sønn og han skal hete Jesus.

Navnet Jesus betyr: Herren frelser- Gud redder menneskene! Navnet til Jesus forteller om hvilken oppgave han skulle få da han ble voksen: han skulle frelse og redde menneskene. Jesus skulle fortelle menneskene at de må tro at Gud er glad i alle og vil være sammen med oss.

Navnet Kristus fikk Jesus mye senere. Det er et slags etternavn som betyr: den salvede. En salvet: er en person er valgt ut til noe spesielt. I Bibelen står det nemlig at kongene fikk olje i håret og ansiktet som et tegn på at de var valgt til å være konge. Jesus skulle være kongen til alle mennesker, uansett hvilket land de kommer fra.

Så da betyr altså: Jesus Kristus at: Gud redder menneskene og til det har han valgt ut en person, en mann. Jesus. Og det gjorde Jesus!

GUDS ENBÅRNE SØNN, VÅR HERRE

Alle har foreldre.

Du ligner kanskje på mammaen eller pappaen din. Eller de voksne sier at: du likner på morfaren din, eller tanten din når de var små? Når babyer blir født er nemlig voksne veldig opptatt av hvem hun eller han likner på.

Noen kjenner ikke mammaen eller pappaen sin. Mammaen eller pappaen kan være død, kanskje de bor i et annet land eller noe annet. Noen barn bor ikke sammen med mammaen eller pappaen sin hele tiden, men har ekstra foreldre.

Det finnes mange forskjellige familier.

Av de voksne lærer du mange ting: du lærer deg å gå, sykle og klappe i hendene. De lærer deg å pusse tennene, dekke på bordet og snakke. Da Jesus var liten var han akkurat lik deg: han lo når han var glad og gråt når han var lei seg eller redd. Han ble sliten i beina av å gå og spiste når han var sulten. Jesus måtte lære å greie håret sitt og skifte klær, tenne bål og spikke med kniv. Alle slike vanlige ting som små og store lærer.

Jesus hadde en mamma og to pappaer.

Mammaen til Jesus het Maria.

Av Maria lærte Jesus å spise når han ble sulten, skifte klær, passe på små-søsknene sine, hjalp til med å hente ved og vann.

Hvem var pappaene til Jesus?

Jesus hadde to pappaer: Josef var jord- pappaen hans og Gud var himmelpappaen. Av Josef lærte Jesus å lage møbler og hus og senger av tre, for Josef var snekker. Jesus arbeidet lenge som snekker i byen Nasareth.

Himmelpappaen til Jesus er Gud, og han er en pappa Jesus ikke kunne se. Men Jesus kalte han PAPPA likevel.

Av Gud lærte Jesus å gjøre folk friske, han lagde mat til over 5000 mennesker av bare fem brød og to fisker, og han lærte å bestemme over havet og vinden. Av himmelpappaen lærte Jesus å vise folk hvem Gud er!

Jesus er den eneste sønnen Gud. Han skulle få mennesker og Gud til å bli venner igjen. Han skulle gjøre det slik at alle mennesker i hele verden skulle høre om Gud å tro på ham.

Da skjønner du nok at Jesus er noe helt spesielt. Rett og slett Gud sin sønn!

SOM BLE UNNFANGET VED DEN HELLIGE ÅND

Har du sett en engel?

Hvordan ser en engel ut? Har de vinger og flyr i lufta? Har de sko på føttene og langt hår?

Hva er jobben en engel? Engel betyr: budbærer. Jobben til englene er å komme med viktige beskjeder fra Gud til mennesker.

I Bibelen fortelles det om noen som får besøk av engler. Det er ikke så mange, men når de kommer på besøk har de alltid en veldig viktig beskjed fra Gud!

Maria het en ung jente, og hun fikk besøk av en engel som spurte henne om noe veldig viktig.

Maria levde for lenge siden i et land langt borte. En dag fikk hun besøk inne i huset sitt, uten at døren ble åpnet, plutselig var det en engel i rommet! Maria ble veldig overrasket og litt redd. Det er jo ikke så rart, det hadde du også blitt hvis det plutselig kom en engel inn på rommet ditt uten å åpne døren! Engelen sa: «ikke vær redd, Maria! Jeg kommer fra Gud med et viktig spørsmål: Gud vil at du skal bli mamma! Du skal få en sønn, og han skal bli konge! Alle mennesker i hele verden sin konge! »

«Hva sier du?» svarte Maria «Jeg har jo ikke noen kjæreste! For å få babyer må man ha en kjæreste. Jeg er ikke en prinsesse og bor på et slott. Kongen bor langt borte i Jerusalem, og han er ikke pappaen min. Jeg er bare Maria fra Nasareth!»

Men engelen sa: «Gud skal være pappaen til babyen din. Derfor blir han en annerledes konge! Guds sønn bor ikke på et slott. Gud kommer alltid til å være sammen med deg, så ikke vær redd!»

Da ble Maria enda mer overrasket.

Hun og engelen snakket mer sammen, og Maria sa: «JA», det er i orden. Gud bestemmer.

Maria var ganske modig. Hun trodde og stolte på Gud. Vet du hvem den babyen var? Jo, det var JESUS, han som ble alle mennesker i hele verden sin konge! Akkurat som engelen sa!

FØDT AV JOMFRU MARIA

*BEVEGELSENE GJØRES SAMMEN MED BARNA*

Kan du telle til ti på fingrene dine? Dette er nemlig en tellefortelling om da Jesus ble født for lenge siden. Det skjedde for mange flere år siden enn du kan telle på fingrene, for det er over 2000 år siden Jesus ble født!

ET esel og TO mennesker gikk på veien. Det var EN mann som het Josef og EN dame som het Maria. Maria og Josef skulle gå langt, helt fra byen Nazareth til byen Betlehem. Det tok flere dager, det var mange skritt de måtte gå! Flere TUSEN skritt!

Det var keiser Augustus som hadde sagt at nå ville han telle alle folk som bodde i alle landene som han bestemte over. Derfor måtte alle reise til den byen som familien var fra for å telles der.

Inne i magen til Maria var det en baby. Det var en gutt som en engel hadde sagt at skulle hete Jesus og være sønnen til Gud . Men ennå lå han trygt og godt inne i Marias sin mage og sparket, det var nesten som han gikk inne i magen. For nå hadde han tenkt å komme ut i verden snart.

Men først måtte de komme fram til Betlehem. På veien var det mange folk som skulle samme veien. Josef telte TRE naboer som han kjente. De skulle nemlig det samme som Maria og Josef, de skulle til Betlehem, for å telles. Foran Josef og Maria gikk det en familie på FIRE og bak dem gikk det en mann som passet på FEM geiter.

Endelig kom de til Betlehem. Da var det blitt kveld snart mørkt. De var veldig slitne i føttene sine, og nå trengte de en seng som de kunne sove i. Josef banket på SEKS dører og spurte om de hadde en ledig seng? Nei, var svaret i alle husene. Her er det ikke plass! Men Maria og Josef gav ikke opp, de banket på SJU dører til og spurte etter rom eller en seng. Nei, nei, nei svarte alle, vi har ikke plass.

Plutselig kjente Maria at nå hadde babyen i magen lyst til å komme ut i verden, så nå hastet det veldig med å finne et sted hvor de kunne komme inn. Da de banket den ÅTTENDE døren sa mannen som eide huset: «det er fullt her inne, men det er ledig i stallen, der kan dere bo.» Maria og Josef gikk inn i stallen. Der var det NI dyr: EN okse, TO hester, TRE sauer og TRE høner. I stallen var det heldigvis tørt høy og godt og varmt.

Og på EN-TO-TRE-FIRE-FEM-SEKS-SJU-ÅTTE-NI- TI -BLE JESUS FØDT! Etter en liten stund kom det besøk av FIRE gjetere, TI sauer, TRE vise menn med TRE gaver, over TUSEN engler sang og høyt oppe på himmelen lyste EN stjerne, det var julestjernen.

Så når du ser opp på himmelen og teller stjerner, når teller skritt når du går tur eller når teller sauer. Da kan du tenke på den første julenatten for lenge, lenge siden. Så mange år siden at du ikke kan telle dem.

PINT UNDER PONTIUS PILATUS

Hvis noen er slemme mot deg, tar du igjen da? Vet du at det var noen som var slemme mot Jesus? Det var det nemlig! Jesus var først en liten gutt, så ble han 4 år og 6 år og 12 år. Til slutt var han voksen mann. Da begynte han å gå rundt omkring i landet sitt. Han snakket med mange folk og hjalp mange syke til å bli friske. Noen kunne ikke gå og noen kunne ikke se. Jesus hjalp dem både til å gå og se. Han hjalp både barn og voksne, unge og gamle.

En gang var det en liten jente som var veldig syk. Mammaen og pappaen ville at Jesus skulle komme, men da han kom inn i huset deres sa alle at det var for sent og at jenta pustet ikke lenger og var død!

Mammaen og pappaen gråt og var veldig lei seg, men Jesus sa: hun er ikke død, hun bare sover. Så sa han til jenta: våkne opp! Og da våknet den lille jenta og var helt frisk!

Da tenker du nok at alle folk ble glade og syntes Jesus var helt topp. Men slik var det ikke. De som bestemte i landet la merke til at folk begynte å like mye bedre det Jesus fortalte om Gud, enn hva de selv fortalte om Gud.

De folkene bestemte seg for at Jesus måtte settes i fengsel, eller aller helst ville de at han ikke få lov til å leve mer. «Vi vil at han skal forsvinne og dø», sa de til hverandre og var veldig rasende sinte.

Sjefen der de bodde het Pontius Pilatus. Det var bare han kunne bestemme om folk fikk leve eller dø. Pontius Pilatus snakket med Jesus, men han skjønte ingenting. Han syntes ikke at Jesus hadde gjort noe galt. Men de sinte folkene maste og maste. De begynte å rope høyt: «korsfest han, han må dø!» ropte de. Da sa Pontius Pilatus til slutt: siden dere maser slik så får dere bestemme. Tommel ned hvis Jesus skal dømmes, tommel opp hvis han skal slippe fri!

De sinte folkene fikk med seg mange andre, de ropte høyt at Jesus måtte dø, så det ble tommel ned. Pontius Pilatus måtte dømme Jesus til døden.

Tror du at Jesus tok igjen? Begynte han og sloss? Nei, han sa at: «dette er planen til Gud, for at alle i verden skal høre om han å tro på han så må jeg dø!». Det var en veldig rar plan, og det er ikke alltid så lett å forstå Gud sine planer.

KORSFESTET

*BEVEGELSENE GJØRES SAMMEN MED BARNA*

Løft den ene hånden din og ta på pannen din, så tar du midt på brystet ditt, legg hånden din på en ene skulderen og så på den andre skulderen. Da har du tegnet et kors på kroppen din.

Jesus døde da han hang på et stort trekors. Både små kors som vi har rundt halsen, store kors vi henger på veggen og kors på gravsteiner skal hjelpe oss å huske på at Jesus døde. Men at det var en del av Guds sin store og viktige plan. Det visste ikke de som var sinte på Jesus. De trodde nok at nå ble han borte for alltid, for nå var Jesus død. De som var sinte på Jesus var helt sikre på at det var de som bestemte. Men der tok de helt feil! Gud hadde helt andre planer, for ingen mennesker kan bestemme over Gud. Jesus var bare død i tre dager og så ble han levende igjen. Gud vil at vi mennesker skal forstå at Guds kjærlighet er sterkere enn alt, til og med døden.

Når det er dåp i kirken tegner presten et kors i lufta over kroppen til den som blir døpt. Presten sier til den som blir døpt: Jeg tegner deg med det hellige korsets tegn til vitnesbyrd om at du skal tilhøre den korsfestede og oppstandne Jesus Kristus og tro på ham.

Løft den ene hånden å ta på pannen din og si: «jeg»

Ta på brystet ditt og si: «tror på»

Ta på den ene skulderen og si: «Jesus»

Ta på den andre skulderen å si: «Kristus»

Da har du tegnet korset på kroppen din.

DØD OG BEGRAVET

Noen mennesker var så sinte på Jesus at de bestemte seg for at han ikke fikk lov å leve mere. De gjorde det slik at Jesus ble hengt på et tre- kors slik at han døde.

De som var sinte på Jesus tenkte nok at: nå er han død og nå trenger vi ikke å tenke mer på han. For når man er død, da kan man ikke puste, spise, snakke eller noen ting.

Når noen vi er glade i er død, gråter vi og er lei oss fordi vi ikke får være sammen med den som er død lenger. Når noen dør legges kroppen i en kiste og blir gravet ned i jorden. Vennene til Jesus gråt også og var lei seg. De tok kroppen hans med seg og la han inn i en fjellhule- grav. Foran der satte de en stor, tung stein som en dør.

Etterpå gikk vennene til Jesus hjem og lurte på hva de skulle gjøre. For nå kunne ikke Jesus være sammen med dem hver dag lenger. Nå skulle de aldri få snakke med han, le sammen, brenne bål eller lytte på alle fortellingene.

Vennene til Jesus gråt og var veldig lei seg og triste. Inne i dem kjentes det helt mørkt, for når man er veldig lei seg og redd kjennes det mørkt helt inne i kroppen. Slik var det fredag kveld, hele lørdagen og de trodde nok at slik ble det hver dag. Alle dager kom til å bli triste.

Men Gud hadde en plan, den planen hadde Jesus fortalt dem om. Jesus hadde sagt at de måtte ikke miste troen og håpet, men det hadde de helt glemt. For når man er veldig lei seg, og har sorg inne i seg så er det lett å glemme ting. Det kan være vanskelig å være sammen med andre folk, ta i mot klemmer og trøst. Mange vil helst være helt alene og gråte.

Fredag og lørdag var vennene til Jesus veldig lei seg, noen var sammen og noen var alene og gjemte seg for alle andre.

Den tredje dagen, som var søndag hendte det noe helt utrolig. Guds sin plan var at Jesus skulle bli levende igjen! Gjett om vennene til Jesus ble overrasket og glade da!

FÒR NED TIL DØDSRIKET

1

Når man er død dunker ikke hjertet og man puster ikke. Den som er død er helt stille og kan ikke se, snakke eller høre. Jesus var helt død i kroppen sin. Han pustet ikke, hjertet var helt stille, han kunne ikke se eller høre.

Jesus var en mann, et menneske og Guds sønn. Det betyr at han var helt vanlig og ikke vanlig i det hele tatt på en gang! Alle mennesker har en kropp. Kroppen er armer, fingre, mage og hode. Kroppen din har blod og bein og hår. Men du er ikke bare en kropp, du er mye, mye mer! Du ler når noe er morsomt, gråter når du har slått deg, du liker å spise epler og is, det kjennes godt å få en klem. Du har følelser og tanker, musikk og ord inne i deg.

Det hadde Jesus også. Derfor sa Jesus til vennene sine: nå drar jeg til min Far. Da mente han Gud. Til Gud kunne han ikke ha med seg kroppen sin. Ingen kan det, men han hadde med seg alle tankene og følelsene sine. Hos Gud fikk han en ny kropp. Fordi Jesus er Guds sønn kunne han komme stund tilbake til vennene sine. Jesus sa at de ikke måtte være redde for døden. Han sa at de måtte tro at Gud bestemmer over døden. Du forsvinner ikke, selv om kroppen ikke kan puste eller hjertet slår. Da er du hos Gud med alt som er inne i deg. Der er alt godt og trygt.

2

*BEVEGELSENE GJØRES SAMMEN MED BARNA*

Jesus fortalte mange historier, det gjorde han for at menneskene skulle forstå mer om hvem Gud er. En av fortellingene er om en såmann. Den handler om å troen, livet og døden.

Såmannen, han er en mann som har mange korn-frø med seg.

Han skal lage en hel åker for å få korn til å vokse. Korn blir til mel, og mel blir til brød, boller og kaker.

Såmannen går og kaster ut frø ut i lufta, men det er ikke alle frøene som treffer der de skal.

Noen frø havnet på veien. De ble tråkket på av folk som var ute og gikk. Alle frøene ble flate som pannekaker og ble til fuglemat istedenfor.

Noen frø falt ned blant steinene. Der var det varmt og godt så frøene vokste fort opp, men det var ikke vann mellom steinene. Planter trenger vann, og uten vann visner de fort og dør.

Noen frø falt blant tornebusker og kratt, men de fikk ikke luft eller lys, for de andre plantene var så store og tette.

Noen frø falt i åkeren. Der spirte og kornplantene vokste og strakte seg mot solen. Da det ble høst kunne såmannen hente inn masse korn, og bake brød, boller og kaker.

Det er slik at hvis et lite frø skal vokse og bli til korn, blomster, eller gulrot, så må det først ned i jorden. Frøet er bittelite og uten farger. Så vokser det, får farger og blir en blomst, et tre eller et hveteaks.

Vi mennesker lever og så dør vi. Vi blir begravet i jorden, men det er bare kroppen vår. Tankene og navnet, følelsene, fargenene og alt det andre er hos Gud. Da er det akkurat som kroppen er et frø, og alt det andre er blomster som vokser opp, helt opp til Gud.

Nå kan du og den som forteller for deg gjøre en: «blomster-massasje- fortelling» sammen! Du kan være en liten blomsterløk. Så kan den som leser eller en annen gjøre bevegelsene.

Legg deg på magen, slik at du ligger godt. Det kan hende det kiler litt, men det er bare gøy!

Det er høst og jorden ligger helt flat, det er ingenting som vokser på den nå: Stryk med flate hender over ryggen

Om høsten graver vi ned blomsterløker av tulipaner, krokus og påskeliljer: Lette trykk med knokene nedover ryggen

Hele vinteren ligger blomsterløkene nede i jorden og sover: stryk med flate hender over hele ryggen

Så blir det vår, og det regner. Først regner det små og lette dråper: tapp forsiktig med fingrene på ryggen

Det regner mer og mer, det fosser og renner vann ned i jorden: tapp litt hardere, og dra fingrene nedover ryggen som vann som renner

Endelig slutter det å regne, og solen kommer frem fra skyene: tegn en sirkel på ryggen

Den jager alle skyene bort og begynner å skinne og stråle oppe på himmelen: lag sirkel og stråler ut fra sirkelen

Langsomt begynner blomsterløkene å spire: tegn stengler og blader på ryggen

De vokser opp av jorden og strekker seg mot himmelen: Tegn stengel og blomst på ryggen

Så kan du og jeg plukke blomstene og gi bort en bukett og en klem: Reise opp barnet og gi en klem

Kan du en sang som heter: «hjulene på bussen de går rundt og rundt?»

Nå kan du lære noen andre ord på den sangen, de er slik:

*Blomstene i jorden vokser opp, opp, opp*

*Opp, opp, opp*

*Opp, opp, opp*

*Blomstene i jorden vokser opp, opp, opp*

*Strekker seg mot solen.*

( kilde: kirke for de aller mindste- Jørgensen)

STO OPP FRA DE DØDE DEN TREDJE DAG

Glede er såpebobler, softis, og varme sommerdager. Glede er en morgen når du begynner dagen med et fang og en klem. Glede er å løpe så fort at håret står rett ut bak deg. Glede er når munnen og ler og ler til tårene renner. Glede er å komme til noen å fortelle noe som er fint.

Glede er når alt snur, når alt som var trist og leit forandrer seg. Glede er når gråten din stopper og når det slutter å gjøre vondt når du puster. Glede er å få en god melding uten å forstå alt.

Det var noen damer som gikk de tunge og vonde skrittene til graven som Jesus lå i. I hendene bar de krukker med vann, salve og olje, de bar linstoffer og kluter, og fra øynene rant det tårer. Damene var venner til Jesus, og nå skulle de til graven for å vaske og stelle kroppen hans.

Da de endelig kom fram så de den store steinen som var døren graven ikke sto der lenger. Steinen var flyttet. Damene så på hverandre, de kikket inn i åpningen. Der inne var det bare stein og grus. Der de hadde lagt kroppen til Jesus på fredag kveld var det bare tørklær med blod på.

Plutselig sto det en engel foran dem. Engelen løftet hendene og sa: *«ikke vær redde, Jesus er ikke her, han har stått opp! Si i fra til de andre og husk på hva han sa! Han skulle ikke være død lenge»*

Damene slapp alt de hadde i hendene og sprang. *«Vær ikke redde, vær ikke bekymret, han er ikke her, han har stått opp, tro at det er sant, gå og fortell de andre, vær ikke redd»* det var det engelen sa. Slik svevde ordene som såpebobler inne i dem der de løp. De forsto ingenting, men de var kjempeglade!

For Han har stått opp, Jesus er ikke død lenger! De tror at det er sant, det var jo en engel som sa det! Engler kommer fra Gud!

FÒR OPP TIL HIMMELEN

*BEVEGELSENE GJØRES SAMMEN MED BARNA*

Jesus var sammen med vennene sine i 3 år. De gikk fra by til by, gjennom skog og ørken. De rodde over sjøer og hvilte under stjernehimmelen. Jesus fortalte om Gud, hjalp syke, lærte folk å be og fikk fiender. Så døde han og viste at han ikke bare kunne bestemme over vinden og bølgene, men til og med døden bestemte han over.

Han ble levende igjen, og han var sammen med vennene sine. Jesus spiste fisk og brød og snakket med dem. Så kom det en dag hvor han sa: Nå må jeg dra til min Far i himmelen. Jeg har gjort alt det jeg skulle her på jorden, nå er jeg ferdig med jobben. Bli med opp på det fjellet der!

Så gikk Jesus og alle vennene av gårde (KLAPP HENDENE PÅ LÅRENE)

De gikk oppover alle bakkene (KLAPP PÅ LÅRENE)

De ble varme og svette og slitne (TØRK SVETTE AV PANNEN)

De gikk og gikk (KLAPP PÅ LÅRENE)

Det gikk seint på slutten (KLAPP SEINT)

For de ble slitne (PUST OG PES)

Men endelig var de oppe på det høye fjellet (PUST UT)

Der var det god utsikt til alle kanter («KIKKERT» FORAN ØYNENE OG SE SEG RUNDT)

Vennene lurte nok på hva som skulle skje nå! (KLØ SEG I HODET)

Jesus sa: nå har jeg en jobb til dere! Dere skal reise til øst og vest, syd og nord og fortelle videre alt som har skjedd og alt som dere har lært av meg.(PEK I ALLE HIMMELRETNINGER)

Og dere skal døpe folk i Faderens og Sønnens og den Hellige Ånds navn (ØSE TRE GANGER VANN)

Slik at alle barn og voksne kan bli mine venner.

Nå må jeg dra til min Far i himmelen. (PEK OPP MOT HIMMELEN)

Når jeg er hos min Far kan jeg skal være sammen med dere alle på en gang, men ikke med kroppen min. Men for at dere ikke skal tro at jeg har glemt dere, skal jeg sende dere den hellige ånd. Den hellige ånd skal hjelpe dere videre og med alt dere skal gjøre.

Så vinket Jesus til vennene sine (VINKE)

Det kom det en stor hvit sky og tok med seg hele Jesus oppover og oppover og oppover. Helt til de ikke kunne se han mer (SKYGGE FOR ØYNENE OG SE OPP)

Vennene til Jesus gikk alle nedoverbakkene fra fjellet (KLAPP PÅ LÅRET, SEINT)

De gikk sent, for nå hadde de mye å tenke på. (KLØ SEG I HODET)

For hva ville skje nå?

Hva tror du?

SITTER VED GUDS DEN ALLMEKTIGE FADERS HØYRE HÅND

*BEVEGELSENE GJØRES SAMMEN MED BARNA*

*MAN KAN OGSÅ HA MED EN LEKESAU SOM ILLUSTRASJON.*

Jesus sitter ved Guds høyre hånd. Å sitte ved noens høyre hånd betyr at man er viktig, at man er en som passer på.

Jesus er både sammen med Gud og han er sammen med oss samtidig. Jesus glemmer aldri hvem du er og er glad i deg for bestandig. Han fortalte en historie slik at du skal tro og forstå alt slik er det. Den heter:

SAUEN SOM GIKK SEG BORT OG BLE FUNNET IGJEN

En gjeter er en som passer på sauene, slik at ingen ville dyr skal spise dem eller tyver skal stjele dem. (HOLD HÅNDFLATENE OPP FORAN DEG)

Gjeteren er veldig glad i alle sauene sine. Han liker å klappe den varme myke ulla og sauene liker veldig godt å bli klappet og kost med av gjeteren. (KLAPPE SAUENE, KLAPPE HVERANDRE PÅ HODET/RYGGEN)

For at sauene skal være trygge må noen passe på dem og vite hvor de er hele tiden. Derfor teller gjeteren alle sammen hver morgen og hver kveld

1,2,3,4,5,6,7,8,9 teller han en kveld. (TELLE PÅ FINGRENE)

Det skal være 10 sauer, like mange som fingrene. Han teller en gang til for å være helt sikker:1,2,3,4,5,6,7,8,9 (TELLE PÅ FINGRENE)

Nå er det snart mørkt og natt og 1 sau er borte! Gjeteren går av sted for å lete. Han leter og leter, han roper høyt: sauen! Hvor er du? (HOLDE HENDER FORAN MUNNEN SOM EN ROPERT OG ROPE: SAUEN MIN, HVOR ER DU!)

Han må lete lenge, hele natten går han og leter. Han leter bak busker og trær (LETT PÅ GREINER OG KIKK UNDER)

Han leter ved elva og blant steinene, han klatrer opp på fjellet og ser ned i bergsprekker.(HOLD HÅNDEN UT PÅ PANNEN OG SE UTOVER)

Plutselig hører han en lyd: Bææææææ! (HOLD HÅNDEN FORAN ØRET OG LYTT) Det er en sau!

Han går nærmere lyden: Bæææææ ( LITT HØYERE)

Endelig der er sauen! Gjeteren blir kjempeglad. Han løfter opp sauen, holder den i armene og gir den en lang klem. Så bærer han sauen hele den lange veien hjem. (TA SAUEN I ARMENE, GI DEN EN KLEM OG BÆR DEN)

Hjemme så teller han alle sauene: 1,2,3,4,5,6,7,8,9, 10. (TELL PÅ FINGRENE) Nå er alle sauene sammen, og alle er trygge!

Folk er liksom sauer sa Jesus og jeg er gjeteren som passer dem.

Hvis vi glemmer han, så leter han etter oss og han gir aldri opp.

Det er fordi Jesus sitter ved Guds høyre hånd og den som sitter ved Guds høyre hånd er en som alltid passer på.

SKAL DERFRA KOMME IGJEN FOR Å DØMME LEVENDE OG DØDE

Har du gjort noe som ikke var lov?

Tror du vennene til Jesus gjorde noe som ikke var lov?

Alle mennesker gjør ting som ikke er lov, noen gjør mye og noen ikke så mye. Det er likt for både barn og voksne.

Når noen sier: du hadde ikke lov til å spise av den kaken, også smakte du bare litt. Eller du lovte å rydde på rommet, men gjorde det ikke. Da må du si unnskyld.

En av vennene til Jesus måtte også si unnskyld. Han het Peter.

Peter hadde nemlig sagt til Jesus så alle hørte: «Jeg skal aldri svikte deg, jeg skal passe på deg og beskytte deg med livet mitt, Jesus! Du kan alltid stole på meg, din gode venn, Peter»! Peter mente det helt sikkert med hele seg da ha sa det, men ikke så lenge etterpå kom soldatene og tok med seg Jesus. Da ble Peter kjemperedd og sprang bort og gjemte seg! Og ikke bare det, for da noen sa til han: «DU DER, DU VAR SAMMEN MED HAN DER, JESUS, JEG KJENNER DEG IGJEN»! Da sa Peter tre ganger og sa at han ikke kjente Jesus.

«Nei, jeg kjenner han ikke. Nei, jeg er ikke vennen hans. Nei, jeg vet ikke hvem dere snakker om.»

Peter ble veldig lei seg for han hadde rømt vekk av og sa at han ikke var vennen til Jesus. Han som hadde lovet å passe på Jesus, selv når det ble farlig.

Hva tror du skjedde da Peter og Jesus traff hverandre igjen?

Var Jesus sint på Peter? Fikk Peter skjenn? Sa Jesus at han ikke vill være venn med Peter lenger? Nei, istedenfor spurte Jesus tre ganger:

«Er du glad i meg, Peter?

Er du glad i meg Peter?

Er du glad i meg Peter?»

Peter svarte: «JA . JA, JA», tre ganger svarte han: ja.

Så fikk Peter en stor og viktig jobb av Jesus: Du skal passe på alle som tror på meg, du skal fortelle om meg til alle!

Denne gangen holdt Peter det han lovte!

Alle mennesker gjør og sier ting som ikke er greit og ikke er lov.

Alle mennesker kan si til hverandre og til Jesus: unnskyld!

Og da svarer Jesus: Det er i orden, det er fint at du sier unnskyld. Jeg er glad i deg!

Og så sier han: alt det du vil at andre skal gjøre mot deg, skal du gjøre mot andre!

Husk det, hver dag! Når du glemmer det så kan du si: unnskyld. Det er helt greit å si unnskyld.

JEG

Noen ganger er du trygg og glad og noen ganger er du redd og lei deg. Vennene til Jesus var helt lik deg. Noen ganger var de glade og trygge, og noen ganger var de redde og lei seg. Nå skal du få høre om en slik dag.

Først var det en deilig dag! Himmelen var blå, og det var sjøen også. Bare en lett vind blåste over vannet og laget bitte små bølger. Jesus satt i gresset og fortalte folk om Gud.

«Gud er pappaen deres» sa Jesus. «Både store og små mennesker er barna hans. Han vil at alle skal ha det bra, så ingen trenger å være redde.»

Da Jesus hadde og fortalt om Gud hele dagen, ble han både trøtt og sliten. Han sa til vennene sine: «nå går vi i båten og seiler til den andre siden av sjøen.» De gikk sammen ned til båten, rodde ut på vannet og heiste seglet.

Jesus gjespet og strakte på kroppen sin. La seg ned i båten og bredde kappen sin over seg som et teppe og lukket øynene. Jesus synes det var deilig å lytte til at bølgene skvulpet mot båtsiden og at båten vugget sånn passe. Så sovnet Jesus.

Men plutselig var ikke dagen deilig mer!

Skyene ble mørke, og sjøen ble mørk. Vinden blåste opp, og den pisket opp sjøen så den skummet. Bølgene ble større og større!

Båten la seg over til den ene siden, og båten la seg over på den andre siden. Den gynget opp og ned, og alle vennene til Jesus ble så redde! «Hjelp nå synker vi» ropte de. «Vi kommer til å drukne, vi kan ikke svømme!»

Men Jesus merket ingenting. Han bare sov og sov.

Da ropte de enda høyere: «Jesus våkn opp, vi synker!»

Da våknet Jesus endelig. Han satte seg opp og gned seg i øynene.

Han så de store bølgene og kjente vinden, han reiste seg, strakte ut begge armene og sa: «STILLE!» Til vinden, og til bølgene: «LEGG DERE!»

Og plutselig ble det helt, helt stille det var ingen vind og ingen bølger.

Jesus så på vennene sine og sa: «jeg sa jo at dere ikke trengte å være redde når dere er sammen med meg! Dere må tro på meg. Se nå er alt stille !» Solen skinte, himmelen var blå, og sjøen også. Bare små søte bølger skvulpet mot båten. og det var en deilig dag igjen.

Så når Jesus sier: tro på meg, betyr det at han er sammen med oss også når vi er redde.

TROR PÅ

Du kan ikke se Jesus med øynene dine.

Tror du at Jesus finnes allikevel?

Vennene hadde truffet Jesus etter at han var død og hadde blitt levende igjen. Alle utenom Tomas.

Vennene sa: «Thomas, vi har truffet Jesus! Han er ikke død lenger! Det er helt sant»!

Tomas sa: «Nei det tror jeg ikke. Dere har sett et spøkelse! Dere har blitt helt sprø i hodene deres, jeg så med mine egne øyne at Jesus var helt død. Han pustet ikke og hjerte slo ikke i kroppen hans. Jesus kan ikke være levende, det er helt umulig!»

Vennene sa: «du må bli med. Du må treffe Jesus, vi snakker sant! Jesus er på ekte, han lever!»

Tomas sa: «jeg tror bare at det er Jesus hvis jeg får se og kjenne på sårene i hendene hans»!

Hva tror du skjedde da Jesus og Tomas traff hverandre?

Jesus strakte ut armene og sa til Tomas: «kjenn med hendene dine, kjenn på sårene mine. Jeg er på ordentlig.»

Da skjønte Tomas at Jesus var levende og at han ikke var død lenger. Jesus var på ekte og ikke et spøkelse.

Så sa Jesus noe som gjelder alle mennesker. Han sa: salige er de som ikke ser, men tror! Det betyr at vi som ikke kan se Jesus med øynene våre, vi kan tro på han allikevel. Vi er heldige som får høre om hvor glad Jesus er i oss og alle mennesker! Tomas han forsto med hele seg at Jesus er Guds sønn. Thomas brukte resten av livet sitt på å reise i flere land for å fortelle om Jesus. Helt til India reiste han!

DEN HELLIGE ÅND

Har du sett en drage fly i lufta? Har du fått en drage til å fly? Drager er laget av papir, plast eller stoff. De finnes i ulike farger og fasonger, det finnes drager som ser ut som fugl, fisk eller blekksprut. Det finnes også firkantede drager som heter korsdrager. Den er laget slik at to pinner er knyttet sammen som et kors. For at det skal bli en drage må du legge korset på et stort papir, brette og lime det fast. Tilslutt må du feste en lang snor til dragen.

En slik kors drage kan minne oss om: Gud, Jesus og den hellige Ånd.

Gud har skapt verden og deg og meg. Han har skapt giraffen med lang hals, har gjort sjøen salt og bestemte at vi mennesker skulle bli til. Gud har funnet ut hvordan alt mulig ser ut. Så da kan du tenke deg at Gud har laget formen og fasongen på dragen.

Midt i dragen er de to pinner som krysser hverandre, slik at de blir et kors. Korset minner oss om Jesus. Jesus er Guds sønn. Gud sendte Jesus til verden og til oss. Det gjorde han for at mennesker og Gud skulle finne fram til hverandre, bli kjent og bli venner. Derfor holdes dragen sammen med et kors.

Hvis du skal få dragen til å fly, trenger du en usynlig ting: vind. Du kan ikke se vinden, ta på den eller fortelle hvordan den ser ut. Men du kan se hva vinden gjør når den blåser. Trærne bøyer seg, havet bølger og håret ditt løfter seg i vinden. Drager trenger vind for å kunne fly! Derfor kan du tenke deg at vinden er den Hellige Ånd. Dragen letter og du kan se den fly under himmelen.

Når den Hellige Ånd blåser over oss, så er det lettere for oss å forstå hvem Gud er, hvem Jesus er og tro på ham.

Kanskje du kan få hjelp til å lage en slik firkantet korsdrage? Når du ser at den flyr, så kan du tenke på at Gud, Jesus og den Hellige Ånd hører sammen!

EN HELLIG ALLMENN KIRKE

Hvem er viktigst i verden: barna eller de voksne?

En gang var det mange mammaer som tok med barna sine for å hilse på Jesus.

Det var små babyer med små hender og føtter.

Det var store barn med store hender og store føtter.

Men vennene til Jesus brukte høye strenge stemmer og sa:

«NEI ikke kom hit! Jesus har ikke tid til barn og mammaer, han er opptatt med oss, bestevennene! Vi er voksne! Vi er viktigst!»

Gå hjem med dere!

Da ble mammaene lei seg. For de ville så gjerne at Jesus skulle bli kjent med barna deres.

Men Jesus hørte alt.

Da brukte Jesus den aller strengeste stemmen sin, han sa til vennene sine:

«Hva sier dere? Skal ikke barna og mammaene få hilse på meg? Barna er jo de viktigste i hele verden, det må dere forstå!»

Så brukte Jesus den gode, rolige og trygge stemmen sin og sa: «Kom hit alle barn!»

Da gikk mammaene med barna bort til han.

Jesus gav hvert barn en god klem og sa: «Gud velsigne deg!»

Så gikk mammaene og barna hjem igjen.

Den fortellingen betyr at alle små og alle store er like viktige. Alle kan tro på Jesus!

Det kan ikke være bare voksne i kirken, eller bare barn i kirken. Det må være en blanding. For både barn og voksne eier kirken sammen.

DE HELLIGES SAMFUNN

*BEVEGELSENE GJØRES SAMMEN MED BARNA*

Etter at Jesus hadde dratt til Guds høyre hånd i himmelen, så lurte vennene til Jesus på hva de skulle gjøre nå.

De klødde seg i hodet (ALLE KLØR SEG I HODET)

De klødde seg på haken (KLØR SEG PÅ HAKEN)

Og de klødde seg på knærne ( ALLE KLØR SEG PÅ KNÆRNE)

De gjespet høyt og lenge ( STREKKE ARMENE OPP OG GJESPE)

Jesus hadde sagt: gå til Jerusalem og vent på det som skjer! (KLAPPE PÅ LÅRENE)

De ventet, og de ventet. Men de skjedde ingenting.(RISTE PÅ HODET)

De begynte å kjede seg og lurte på: hva skjer? Skjer det noe snart, eller?

Thomas sa: «KJEDELIG! Nå har vi ventet og ventet i snart 1,2,3,4,5,6….50 dager! Det skjer jo aldri noe!». (TELL PÅ FINGRENE)

« Ja, jeg vet det» svarer Jakob, «men Jesus holder hva han lover! Vi må bare være tålmodig litt til!, han sa at han ville sende noen som skal hjelpe oss! »

Thomas var sur og svarte: « det har du sagt i 50 dager nå! Jeg har spikket minkepinner, spilt tre på rad med Fillip, diskutert med Johannes og reparert kappen min. Jeg klarer ikke å finne på mer for å få tiden til å gå!» (TA SEG TIL HODET OG SUKK)

« Peter svarte: « Jeg vet det: du kan hente vann eller mer ved!»

Men plutselig skjedde det noe! «HYSJ jeg hører noe!» sa Bartolomeus (LYTTE MED HÅNDEN BAK ØRET)

«Jeg ser noe!» sa Matteus (FINGRENE SOM KIKKERT FORAN ØYNENE)

«Det blåser inn i huset» sa Andreas

«Det brenner på hodet ditt! Peter, hva skjer?» ropte Fillip (TA DEN ENE HÅNDEN OVER HODET OG LAG EN FLAMME)

«Nei, det brenner ikke, jeg kjenner meg rar, hodet mitt er fylt av nye ord!» sa Peter

«Mitt også, mitt også, mitt også» sier alle disiplene (REKK OPP HÅNDEN)

«Jeg må ut å fortelle om Jesus til alle: JESUS IS THE LIGHT!» ropte Andreas. Jeg også sa Phillip: «JESUS IST DAS LICHT!»

«Vi også» ropte resten av disiplene: «JESUS LUX EST»

Vennene til Jesus fortalte om ham og alle skjønte alt, selv om de snakket forskjellige språk! Den dagen fikk mange folk i Jerusalem høre om at Jesus er Guds sønn. Hver dag siden har nye mennesker i hele verden fått høre om Jesus.

Den dagen ble 3000 mennesker ble døpt i Faderens, sønnens og den Hellige Ånds navn (ØS VANN 3 GANGER MED HÅNDEN)

Slik gikk det til at en dag var det noen som kom til et land langt nord i verden og fortalte om Jesus, slik at nordmennene fikk høre om Jesus på sitt språk. Slik at du også kan tro på han.

SYNDENES FORLATELSE

Har du gjort noe galt noen gang? Både barn og voksne gjør og sier ting som ikke er lov. Jesus traff engang en luring som hadde stjålet mange penger av folk. Han het Sakkeus og var toller, en toller passet på at alle som skulle inn i byen og selge noe måtte betale for å få lov til dette. Sakkeus tok flere penger enn det som sto i loven, og beholdt dem selv. Det er det samme som å stjele.

Sakkeus satt oppe om natten bare for å ta på og telle pengene sine, for han synes det var så deilig å være rik. Tror du han hadde mange venner? Nei, ingen ville være sammen med han som lurte og stjal fra folk. Helt til en dag:

Sakkeus satt på tollerkontoret sitt, da det banket på døren. «Unnskyld herr Overtoller Sakkeus», sa en mann. «Jeg skal inn i byen og selge sitroner og druer.»

Sakkeus gned seg i hendene og kjente at han var sulten: «Jasså» sa han. «De druene ser søte og gode ut, Gi meg dem!»

Mannen svarte: «Men jeg skal selge dem på torget!»

Sakkeus lo høyt og sa: «Galt, du skal selge sitroner på torget, ikke druer. De skal jeg ha sammen med……400 kroner! Ellers kommer du ikke inn i byen!»

«Men du tar jo nesten alt jeg har!» Svarte mannen sint «Du skulle ha møtt Jesus du, han sier at man skal dele»

Sakkeus lo for seg selv: «Skal vi se, 50 kroner til keiseren og 350 til meg, den dumme keiseren vet heldigvis ikke at jeg lurer han og tar pengene hans. Jeg lurer alle! HA HA, og de druene var gode! Mmmmm jeg elsker druer og penger. Jesus, er han er rik mann? Har han penger og gull? Det må jeg finne ut! Han må også betale!»

Så løp Sakkeus ut. På gaten utenfor huset hans var det mange folk og ingen brydde seg om å slippe han fram, selv om han prøvde å brøyte seg vei. Tilslutt gav han opp og klatret opp i et tre!

Oppe fra treet fikk Sakkeus øye på Jesus, men Jesus var jo helt vanlig og han så ikke særlig rik ut. Sakkeus ble skuffet, men så stoppet plutselig Jesus under treet. Da var det en som ropte: «Se der oppe i treet det er jo toller Sakkeus ! Haha han ser ut som en sur sitron!» Jesus gikk bort, kikket opp i treet og sa: «Hei Sakkeus der oppe i treet, kan jeg spise middag hos deg i kveld?»

Vet du som hendte? Jesus og Sakkeus spiste sammen og Jesus fikk han til å forstå at penger kan aldri bli venner. Det er mennesker som teller sa Jesus. Du må gjøre godt igjen og gi tilbake det du har tatt. Du må si unnskyld til alle. Sakkeus gjorde akkurat det Jesus sa: han sa unnskyld til folk og gav dem alle pengene han hadde tatt og litt til. Og nå sier folk: Se der kommer toller Sakkeus, han er en liten morsom mann. Og de hilser og smiler.

Og Sakkeus? Han forsto at å tro på Jesus betyr å bry seg om andre mennesker, dele med hverandre og si unnskyld. Og få tilgivelse.

LEGEMETS OPPSTANDELSE

Tror dere på spøkelser?

Kan et spøkelse spise?

Kan man ta et spøkelse på fanget?

Finnes spøkelser?

Vennene til Jesus synes det var vanskelig å tro at Jesus var blitt levende igjen.

En dag var sammen i et hus. Plutselig var Jesus der. Han hadde ikke kommet inn døren, ikke gjennom vinduet og ikke gjennom taket.

Ingen hadde sett eller hørt at han kom!

«HJELP» sa de «et spøkelse! En ånd! Hva skjer?»

Ikke vær redd, frykt ikke, sa Jesus. Jeg kommer med fred, jeg er på ekte: kjenn på sårene mine, ta på meg. Kjenn at jeg er av kjøtt og blod, kroppen min er på ekte! Kom med litt å spise! Da hentet en av dem litt stekt fisk, Jesus spiste fisken og da skjønte alle sammen at Jesus ikke var død, men helt levende.

Men noe var allikevel ikke som før. Han hadde kropp, han hadde sår og han spiste. Likevel kom han gjennom stengte dører og ble plutselig usynlig.

Jesus sa til dem: husker dere planen til Gud? Først skulle jeg være sammen med dere, så skulle jeg dø, og så skulle jeg bli levende igjen. Nå drar jeg snart til min Far i himmelen. Nå skal dere fortsette med å fortelle om meg og om Gud. Det er deres oppgave, for at jeg skal kunne være sammen med dere alle på en gang, må jeg fra tilbake til Gud.

Men vi skal møtes igjen hos Gud, både dere og alle som tror. Og en dag vil det bli en ny jord, hvor ingen skal ha det vondt eller gråte eller savne noen. Husk det, og fortell det videre.

Og det gjorde de. Så var det flere og flere og flere som fortalte og sang om Jesus på mange språk i flere hundre år. Og nå er det deg og meg som både hører og synger og kan fortelle videre!

Så Gud sin smarte plan virker!

OG DET EVIGE LIV AMEN

Hva er det mest av på Nordpolen og Sydpolen?

Der det kaldt med is og snø hele året.

Når vi har det vondt, kjennes det kaldt og isete inne i oss.

Men:

Tenk om det finnes et sted hvor:

Ingen krangler

Ingen er stygge med hverandre

Ingen dør

Ingen gråter og er lei seg

Det ikke er krig

Der ingen er sultne

Der ingen er syke

Der alle dyr har det bra

Der det ikke er søppel i naturen

Der ingen har det vondt

Finnes det er slik plass?

Jesus har sagt at det finnes en slik plass.

Da er det som om han kommer med en helt ny jord

Der

Ingen krangler

Ingen er stygge med hverandre

Ingen dør

Ingen gråter og er lei seg

Det ikke er krig

Der ingen er sultne

Der ingen er syke

Der alle dyr har det bra

Der det ikke er søppel i naturen

Der ingen har det vondt

Der det er godt og trygt og varmt å være. Isen og det vonde inne i oss smelter.

Det heter: det evige liv

Slik slutter trosbekjennelsen.

Og det siste ordet vi sier er AMEN og det betyr: LA DET SKJE!